Poštovani/poštovana,

vi koji ste glasali na prošlim izborima (2018) u Bosni i Hercegovini ove godine od Centralne izborne komisije BiH nećete dobiti obrazac PRP 2 za registraciju. Iako obrazac možete preuzeti na stranici CIK-a **izbori.ba**, s namjerom da vam olakšamo proces registracije mi vam uz ovo pismo šaljemo obrazac za registraciju PRP 2 (za lica koja su glasala na prošlim izborima).

Uz obrazac trebate priložiti kopiju jednog važećeg bh. dokumenta (pasoš ili lična karta ili vozačka dozvola). Ako nemate važeći bh. dokument onda izaberite opciju Status izbjeglog lica i priložite kopiju važečeg američkog dokumenta.

Obrazac i kopiju dokumenta možete poslati na email: prijavapp@izbori.ba,

ili putem pošte na adresu: Izbori u Bosni i Hercegovini Poštanski pretinac 451 71000 Sarajevo Bosna i Hercegovina

ili telefaksom na brojeve: **+38733251333; +38733251334**

**Ako želite da za vas provjerimo da li je vaša prijava prošla ili vam je potrebno dodatno pojašnjenje pošaljite nam upit na email:** **izboribih2020@gmail.com**

Prilikom popunjavanja::

* potpis na popunjenom obrascu mora biti isti kao potpis na dokumentu koji prilažete.
* datume pišite na sljedeći način: dan, mjesec, godina.

Vjerujemo da imate utjecaja u svojoj sredini i da možete pozvati i druge da se registriraju i glasaju. Zato vam dostavljamo i obrazac **PRP 1 - koji popunjavaju oni koji nisu glasali na prošlim izborima.** Te osobe uz obrazac prilažu kopiju važećeg bh. dokumenta, a ako ga nemaju onda prilažu kopiju važećeg američkog dokumenta i uvjerenje o državljanstvu BiH (ne starije od 6 mjeseci). **Uvjerenje** možete pribaviti iz BiH na način da nekoga zadužite da to uradi za vas i uvjerenje vam pošalje u elektronskoj formi (skenirano na email) ili original putem pošte.

VAŽNO - oni koji glasaju uz američke dokumente na obrascu PRP 1 trebaju izabrati opciju **Status izbjeglog lica**

**Svaki državljanin BiH ima pravo glasati,** bez obzira na to gdje živi, **čak i ako nema važeće bh. dokumente.**

U obrazac upisujete onu adresu prebivališta na kojoj ste bili prijavljeni 1991. godine (ako se u međuvremenu niste prijavili na neku drugu adresu u BiH, a ako jeste onda upisujete tu adresu).

**Važna napomena – svi oni koji su kao djeca bili popisani 1991. godine (dakle nisu imali dokumenta) imaju pravo glasati za tu općinu.**

**KRAJNJI ROK ZA REGISTRACIJU JE 31. 8. 2020, A VI PRIJAVE POŠALJITE NAJKASNIJE DO 20. 8. 2020.**

**Iskoristite svoje biračko pravo i ne dozvolite da neko drugi odlučuje umjesto vas.Inicijativa**

**„Glasaj za BiH 2020“**